作者:許渾
標題:贈蕭煉師
內容:曾試昭陽曲，瑤齋帝自臨。紅珠絡繡帽，翠鈿束羅襟。雙闕胡塵起，千門宿露陰。出宮迷國步，回駕軫皇心。桂殿春空晚，椒房夜自深。急宣求故劍，冥契得遺簪。暗記神仙傳，潛封女史箴。壺中知日永，掌上畏年侵。莫比班家扇，甯同卓氏琴。雲車辭鳳輦，羽帔別鴛衾。網斷魚遊藻，籠開鶴戲林。洛煙浮碧漢，嵩月上丹岑。露草爭三秀，風篁共八音。吹笙延鶴舞，敲磬引龍吟。旄節纖腰舉，霞杯皓腕斟。還磨照寶鏡，猶插闢寒金。東海人情變，南山聖壽沈。朱顏常似渥，綠發已如尋。養氣齊生死，留形盡古今。更求應不見，雞犬日駸駸。